Predkladacia správa

            V dňoch 23. - 24. júna 2011 sa v Bruseli uskutoční zasadnutie Európskej rady. Delegáciu SR povedie predsedníčka vlády SR Iveta Radičová. 
 
            Európska rada sa bude na svojom júnovom zasadnutí venovať otázkam hospodárskej politiky, migrácie, schváleniu Rómskej stratégie a Stratégie dunajského regiónu. Európska rada by mala zároveň vymenovať i prezidenta Európskej centrálnej banky. 
            V rámci ekonomických tém by Európska rada mala vydať odporúčania k záväzkom jednotlivých členských štátov vyplývajúcich z ich národných programov reforiem a z Paktu pre euro. Zároveň by hlavy štátov a predsedovia vlád členských štátov EÚ mali zhodnotiť pokrok v jednotlivých elementoch komplexného balíčka opatrení prijatého Európskou radou na jej zasadnutí v marci 2011. V širšom kontexte migračnej politiky by Európska rada mala stanoviť smerovanie ďalšieho postupu vo vzťahu k posilneniu kontroly na vonkajších hraniciach EÚ, hodnoteniu implementácie pravidiel pre voľný pohyb osôb v schengenskom priestore, dokončeniu spoločného európskeho azylového systému a vybudovaniu komplexného partnerstva s krajinami južného susedstva. Európska rada okrem toho oficiálne schváli Stratégiu dunajského regiónu a Rómsku stratégiu. 
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predsedníčka vlády SR.
 
Preprava členov delegácie bude zabezpečená leteckým špeciálom SR.